**AGENȚIA JUDEȚEANĂ PENTRU PLĂȚI ȘI INSPECȚIE SOCIALĂ OLT**

**MĂSURI TEMPORARE DE SPRIJIN MATERIAL PENTRU ANUMITE CATEGORII DE PERSOANE VULNERABILE PREVĂZUTE DE OUG 63/2022**

Ordonanța de urgență nr. 63/2022 are ca obiect instituirea unor măsuri temporare, constând în acordarea, până la data de 31 decembrie 2022, a unui sprijin material, denumit “Sprijin pentru România”, pentru anumite categorii de persoane vulnerabile. Sprijinul material pentru categoriile de persoane vulnerabile prevăzute de prezenta ordonanță de urgență are drept scop compensarea unei părți din cheltuielile cu hrana pentru asigurarea traiului zilnic, prin acordarea unor tichete sociale pe suport electronic, pentru achiziționarea de produse alimentare și/sau pentru asigurarea de mese calde.

***CATEGORII DE BENEFICIARI***

Beneficiarii acestei măsuri sunt persoane aparținând unor grupuri vulnerabile care sunt afectate de creșterea prețului utilităților publice și a prețului bunurilor de consum, dar și de creșterea ratei inflației. Ne referim la:

a) pensionarii sistemului public de pensii, pensionarii aflați în evidența caselor de pensii sectoriale și beneficiarii de drepturi acordate în baza legilor cu caracter special, plătite de casele teritoriale de pensii, ale căror venituri nete lunare sunt mai mici sau egale cu 1.500 lei;

b) persoanele încadrate în grad de handicap grav, accentuat sau mediu, ale căror venituri nete lunare proprii sunt mai mici sau egale cu 1.500 lei;

c) familiile cu cel puțin 2 copii în întreținere ale căror venituri nete lunare pe membru de familie sunt mai mici sau egale cu 600 lei;

d) familiile monoparentale ale căror venituri nete lunare pe membru de familie sunt mai mici sau egale cu 600 lei;

e) familiile care au stabilit dreptul la ajutorul social în condițiile Legii nr. 416/2001, cu modificările și completările ulterioare;

f) persoanele fără adăpost astfel cum acestea sunt reglementate potrivit prevederilor legale în vigoare.

***PERIOADA DE ACORDARE ȘI TERMEN DE UTILIZARE***

Aceste categorii de persoane urmează să beneficieze, începând cu luna iunie 2022, de sprijin material sub formă de tichet social pe suport electronic pentru a compensa parțial creșterea prețurilor la bunurile de consum, fiind destinat achiziției de produse alimentare și de mese calde, în condițiile prevăzute de prezenta ordonanță de urgență. Acestea pot fi utilizate numai la unitățile afiliate care au încheiat cu unitatea emitentă a tichetelor contracte de prestări servicii/protocoale/convenții/acorduri sau orice alt document care reglementează drepturile și obligațiile părților. Operatorii economici conveniți au obligația de a evidenția pe bon fiscal distinct contravaloarea produselor comercializate care se încadrează în categoria produse alimentare și masă caldă, așa cum aceasta este definită de prezenta ordonanță de urgență, care urmează să fie achitată cu tichete sociale pe suport electronic pentru produse alimentare și mese calde.

Sprijinul material acordat pe baza tichetului social pe suport electronic are o valoare nominală de 250 lei și se acordă o dată la două luni categoriilor de beneficiari menționate. Sumele acordate pot fi utilizate în termen de 12 luni de la data fiecărei alimentări.

***INSTITUȚII COMPETENTE***

Realizarea situațiilor centralizatoare a persoanelor care se încadrează în criteriile de acordare a tichetelor sociale, așa cum sunt prevăzuți prin ordonanța 63/2022, reprezintă atributul Casei Județene de Pensii, a Agenției Județene pentru Plăți și Inspecție Socială și a autorităților publice locale. Astfel,

- situația centralizatoare a beneficiarilor încadrați în sistemul public de pensii, a pensionarilor aflați în evidența caselor de pensii sectoriale și a beneficiarilor de drepturi acordate în baza legilor cu caracter special se realizează de către Casa Județeană de Pensii;

- situația centralizatoare a beneficiarilor cu drepturi de prestații sociale stabilite în baza Legii nr. 448/2006 privind protecția și promovarea drepturilor persoanelor cu handicap, drepturi de ajutor social stabilite în baza Legii nr. 416/2001 și drepturi de alocație pentru susținerea familiei stabilite în baza Legii nr. 277/2010 intră în competența Agenției Județene pentru Plăți și Inspecție Socială;

- situația familiilor cu venituri mici cu cel puțin doi copii în întreținere, a familiilor monoparentale cu venituri mici precum și a persoanelor fără adăpost intră în competența administrațiilor locale.

Verificarea condițiilor de venit prevăzute pentru categoriile de beneficiari prevăzute se face exclusiv de către Ministerul Finanțelor prin Agenția Națională de Administrare Fiscală, potrivit dispozițiilor legale.

***RESPONSABILI EMITERE ȘI DISTRIBUIRE***

Tichetele sociale pe suport electronic pentru produse alimentare și mese calde se emit numai de către unitățile autorizate de Ministerul Finanțelor, care sunt obligate să ia măsurile necesare pentru asigurarea circulației tichetelor sociale pe suport electronic pentru produse alimentare și mese calde în condiții de siguranță.

Emitenții tichetelor sunt obligați să selecteze unitățile de comercializare a produselor alimentare și unități de alimentație publică precum cantine-restaurant, bufete sau orice alte tipuri de unități care comercializează masa caldă care acceptă tichete sociale pe suport electronic pentru produse alimentare și mese calde, pe baza unor proceduri legale transparente și nediscriminatorii, astfel încât să acopere întreaga arie de beneficiari. Lista unităților afiliate se publică defalcat pe județe și localități pe site-ul oficial al unităților emitente, precum și al Ministerului Investițiilor și Proiectelor Europene. De asemenea, unitatea emitentă de tichete sociale are obligația ca, odată cu emiterea acestora, să asigure măsurile necesare pentru ca beneficiarii să poată identifica și cunoaște rețeaua de unități afiliate care comercializează produse alimentare sau servesc masă caldă pe raza localității de domiciliu sau reședință a acestora, ori în a căror evidență a administrațiilor publice locale se află.

Etichetarea, colectarea și distribuția tichetelor sociale pe suport electronic pentru sprijin material se realizează de către Compania Națională „Poșta Română“ - S.A. Astfel, după emiterea acestor tichete sociale pe suport electronic, unitatea emitentă are obligația punerii la dispoziția Companiei Naționale „Poșta Română“, în vederea distribuirii către beneficiari, conform tabelelor centralizatoare comunicate de Ministerul Investițiilor și Proiectelor Europene pe baza listelor transmise de Ministerul Muncii și Solidarității Sociale.

***COOPERARE AJPIS OLT – UNITĂȚI ADMINISTRATIV TERITORIALE***

Pentru îndeplinirea atribuţiilor ce îi revin, AJPIS Olt cooperează și conlucrează permanent cu autorităţile administraţiilor publice locale, entități care au obligația de a transmite Agenției situația beneficiarilor pe categorii de prestații sociale din aria lor de competență. În acest sens, familiile cu cel puțin doi copii cu venituri sub 600 lei/membru care nu beneficiază de alocație pentru susținerea familiei dar care îndeplinesc condițiile de acordarea a tichetelor sociale prevăzute de ordonanța 63/2022, familiile monoparentale cu venituri sub 600 lei/membru precum și persoanele fără adăpost se pot încadra pe lista beneficiarilor de sprijin material în baza cererii și a declarației pe propria răspundere depuse la unitățile administrativ teritoriale din raza de domiciliu, situație centralizată și transmisă ulterior către AJPIS. Modelul de cerere, al declarației pe propria răspundere precum și al situației centralizatoare în vederea acordării tichetelor sociale pe suport electronic pentru produse alimentare și mese calde au fost aprobate prin ordin și publicate în Monitorul Oficial nr. 0519/26.05.2022.

La rândul său, Agenția Județeană pentru Plăți și Inspecție Socială este responsabilă cu elaborarea centralizatoarelor privind beneficiarii eligibili de tichete sociale pe baza situației proprii și a listelor cu persoanele vulnerabile încadrate ca beneficiari, întocmite și transmise de către primăriile locale. Acestea sunt transmise ulterior Agenției Naționale pentru Plăți și Inspecție Socială în vederea centralizării unitare.

DIRECTOR EXECUTIV,

ELENA DANIELA MATEI